ლექცია №6

 **ისავრიელი იმპერატორები (717-867 წწ.)**

 **ხატთმებრძოლური პოლიტიკის მომხრეები და მოწინააღმდეგეები.** 717 წელს ბიზანტიის იმპერიის ტახტზე ანატოლიკის სტრატეგოსი ავიდა, რომელიც წარმოშობით სირიის პროვინციული ქალაქიდან-გერმანიკიდან იყო. ახალი იმპერატორი ლეონ III (717-740 წწ.) მრავალი ღირსებით შემკული ადამიანი გახლდათ: დიდებული მხედართმთავარი, რომელიც წარმატებით იცავდა აზიას მუსლიმებისაგან; გამჭრიახი დიპლომატი და საუცხოო ორგანიზატორი. მოკლედ მას გააჩნდა ყველა ის თვისება, რაც აუცილებელი იყო სახელმწიფო მოღვაწისათვის. მისი ვაჟი კონსტანტინე V (740-775 წწ.), რომელიც მამამ დროულად დასვა თანამოსაყდრედ, მტრების ავყიობისა და ცილისწამების, მათი მუდმივი დაცინვის მიუხედავად, რის გამოც “კოპრონიმი” (“ნეხვი”) და “კაბალინოსი” (“მეჯინიბე”) შეერქვა მეტსახელად, - ლეონივით ღირსეული მბრძანებელი იყო: ჭკვიანი და ენერგიული, დიდი მხედართმთავარი და დიდებული ორგანიზატორი. მართალია, ამასთანავე, მამაზე უფრო პატივმოყვარე, ფიცხი, სასტიკი და გულისთქმას ამყოლი გახლდათ, მაგრამ ის კი უეჭველია, რომ მამაც და შვილიც ჭეშმარიტად დიდი იმპერატორები იყვნენ, რომელთა ხსოვნაც დიდხანს ცოცხლობდა ხალხისა და არმიის გულში. თვით მათი მტრებიც კი სათანადო პატივს მიაგებდნენ მამა-შვილს. ნიკეის საეკლესიო კრების მამები, სასტიკად რომ გმობდნენ ლეონ III-ისა და კონსტანტინე V-ის რელიგიურ პოლიტიკას, იმავდროულად ქებას ასხამდნენ მათ სიმამაცეს, მამა-შვილის მიერ მოპოვებულ გამარჯვებებს, მათ მიერ ქვეშევრდომთა საკეთილდღეოდ დასახულ ღონისძიებებს, მათ კანონებსა და სამოქალაქო დაწესებულებებს, მოკლედ ყველაფერს, რისი წყალობითაც მომადლიერებული ჰყავდათ ხალხი. და მართლაც, ორივე პირველი ისავრიელი იმპერიის დიდებული რეფორმატორი იყო.

 ერთი სიტყვით ლეონ III დროზე მოვიდა ხელისუფლებაში. 717 წლის ზაფხულში ხალიფა მასლამამ დიდი ჯარით (80 ათასი) დაიწყო ლაშქრობა მცირე აზიაში. 15 აგვისტოს ის უკვე კონსტანტინოპოლის კედელთან იდგა. 1 სექტემბერს არაბთა ფლოტი 1800 ხომალდით მარმარილოს ზღვაში შევიდა. ასე დაიწყო ქალაქის ბლოკადა. ლეონ III ამისათვის მზად იყო. კორონაციიდან 5 თვის მანძილზე მან შეძლო თავდაცვითი ღონისძიებების გატარება. თუ უწინდელი ალყა განსაზღვრული იყო ზაფხულის თვეებში, ახლა იგი მთელი ზამთარი გაიჭიმა. ასეთი რამ წარმოუდგენელი იყო. უფრო მძიმე მდგომარეობაში აღმოჩნდნენ მოალყეები, რადგან მათ მსუბუქ კარვებში უხდებოდათ ყოფნა. გარდა ამისა, მათ არ ყოფნიდათ სურსათი. მალე სარკინოზებს მოუხდათ ისეთ ვითარებაში ყოფნა, რომ საკუთარ ცხენებს, ვირებსა და აქლემებს ჭამდნენ. შიმშილმა, როგორც ეს ჩვევია, ავადმყოფობა მოიტანა; გაყინული მიწა მიცვალებულების დაკრძალვის საშუალებას არ იძლეოდა და გვამებს მარმარილოს ზღვაში ყრიდნენ. ფლოტის ასე რომ ვთქვათ ადმირალი, მსხვერპლთა შორის აღმოჩნდა. ამასთანავე ბერძნული ცეცხლი მათ ფლოტს ყოველდღიურად ანადგურებდა.

 მაგრამ მოალყეებს მძიმე დარტყმა ბოლგარებმა მიაყენეს. მართალია, მათ ბიზანტიელების მიმართ სიყვარული არ გამოარჩევდათ, მაგრამ თვლიდნენ, რომ უმჯობესია კონსტანტინოპოლი ბოლგარებს ჩაუვარდეთ ხელში, ვიდრე არაბებს. როცა გაზაფხული დადგა ბოლგარებმა ჩრდილოეთიდან შეუტიეს და დემორალიზებულ სარკინოზებს 22 ათასი ადამიანი დაუხოცეს. ამის შემდეგ მასლამამ უკან დახევა გადაწყვიტა. დარჩენილი ჯარით იგი სახმელეთო გზით სირიაში დაბრუნდა; რაც შეეხება ფლოტს, მხოლოდ მთელი 5 ხომალდი დაბრუნდა.

 ამ მოვლენას გაცილებით უფრო დიდი მნიშვნელობა ჰქონდა, ვიდრე 15 წლის შემდეგ (732 წ.) კარლოს მარტელის მიერ პუატიეს ხეობაში მოპოვებულ გამარჯვებას. არაბთა მძლავრობას დროებით მაინც მოეღო ბოლო და ღვთისმოსავ ბიზანტიელებს შეეძლოთ ეამაყათ იმით, რომ უფალი ღმერთი და ღვთისმშობელი მფარველობას არ აკლებდნენ ქრისტიანულ იმპერიას და მის დედაქალაქს.

 მაგრამ ამ დამარცხების მიუხედავად არაბები მაინც ძალზე საშიშნი იყვნენ. მათ რამდენიმე წელიწადში მოითქვეს სული, კვლავ განაახლეს შეტევა და თითქმის ყოველ წელს აოხრებდნენ მცირე აზიას.

 ლეონ III-მ, რომელიც ამ დროს 33 წლისა იყო, უბრალო გლეხიდან ბიზანტიის იმპერატორად აღზევებულმა, იმპერია კრახისაგან იხსნა. რაც არ უნდა საკვირველი არ იყოს, საკუთარი დიდება მან ამ მიღწევით დაიმსახურა. მნიშვნელოვანი ნაბიჯის გადადგმა მას ჯერ კიდევ წინ ელოდა. ამ ნაბიჯს პირდაპირი კავშირი ჰქონდა საუკუნო საკითხთან: არის თუ არა ხელოვნება რელიგიის მოკავშირე თუ ის არის მისი საშიში მტერი? შესაძლებელია ღმერთის ვიზუალური გამოსახვა და თუ კი, დასაშვებია ეს? იმპერიის აღორძინების ერთ-ერთ საქმედ რელიგიური რეფორმა იქცა. მათ აკრძალეს წმინდა ხატები და დაევნა დაუწყეს მათ დამცველ ბერ-მონაზვნებს; ასე რომ, მათ მიერ წამოწყებული ხატთსაწინააღმდეგო ბრძოლის შედეგად “ხატთმებრძოლების” სახელით შევიდნენ ისტორიაში.

 რატომღაც ხშირად არასწორად ესმით ისავრიელ იმპერატორთა რელიგიური რეფორმის მნიშვნელობა და მიზანი. მიზეზი, რამაც ამნაირი პოლიტიკა განაპირობა, ერთსა და იმავე დროს, რელიგიურიც იყო და პოლიტიკურიც. VIII საუკუნის დამდეგს მრავალი ღვთისმოსავის სულს შეურაცხყოფდა მეტისმეტი ცრუმორწმუნეობა, ის უჩვეულო მნიშვნელობა, რასაც ხატების თაყვანისცემას ენიჭებოდა ბიზანტიელთა ცხოვრებაში. მათი სასწაულთმოქმედი თვისებების რწმენა და მათთან ყოველგვარი ადამიანური ქცევის, ყოველგვარი ინტერესის დაკავშირება. მრავალი კეთილშობილი კაცის აღშფოთებას იწვევდა ის ბოროტება, რასაც ამ გზით აყენებდნენ სარწმუნოებას.

 ხატებისადმი მტრული დამოკიდენულება განსაკუთრებით ძლიერი იყო აზიაში. წარმომავლობით აზიელი ლეონ III, მთლიანად იზიარებდა ამ გრძნობას. არც ის და არც მისი ვაჟი არ ყოფილან, როგორც ფიქრობენ ხოლმე, თავისუფლად მოაზროვნენი, რაციონალისტები, რეფორმაციისა თუ რევოლუციის წინამორბედები; ისინი თავიანთი დროის შვილები იყვნენ, ღვთისმოსავნი, მორწმუნენი, ასე განსაჯეთ, თეოლოგიურად განათლებულნიც და გულწრფელად ზრუნავდნენ რელიგიურ რეფორმაზე, რისთვისაც საჭიროდ თვლიდნენ მთლიანად გაეწმინდათ სარწმუნოება ყოველივე იმისაგან, რაც კერპთაყვანისმცემლობად ეჩვენებოდათ. მაგრამ, იმავდროულად, ისინი იყვნენ სახელმწიფო მოღვაწენი, რომელთა უპირველესი საზრუნავიც გახლდათ იმპერიის სიმშვიდე და კეთილდღეობა. მონასტრების ურიცხვი სიმრავლე და მათი განუწყვეტლივ მზარდი სიმდიდრე კი სერიოზულ საფრთხეს უქმნიდნენ სახელმწიფოს. იმის შედეგად, რომ სამონასტრო საკუთრება გადასახადებისაგან თავისუფალი იყო, ხაზინას შემოსავალი აკლდებოდა. მონასტრებში ბერად აღკვეცილთა სიმრავლე მუშახელს ართმევდა მიწათმოქმედებას, ჯარს კი - ჯარისკაცებს, საზოგადოებრივ დაწესებულებებს კი - მოხელეებს. მაგრამ განსაკუთრებით საშიში მღელვარების წყარო იყო მორწმუნეთა სულზე ბერ-მონაზვნების ზეგავლენა და აქედან გამომდინარე - მათი ძალმოსილება. სწორედ ამნაირი ვითარების წინააღმდეგ იბრძოდნენ ისავრიელები, მეტადრე კონსტანტინე V. ხატების აკრძალვით ისინი ცდილობდნენ შეესუსტებინათ ბერ-მონაზონთა გავლენა, რომელთათვისაც ხატების კულტი ყველაზე მძლავრი საშუალება იყო მორწმუნეთა სულზე ზემოქმედების მოსახდენად. რა თქმა უნდა, ასეთნაირად დაწყებული ბრძოლის გზით ისავრიელმა იმპერატორებმა დასაბამი დაუდეს შინააშლილობათა ხანგრძლივ ერას. ისიც ცხადია, რომ ამ კონფლიქტს პოლიტიკის სფეროში ძალზე სერიოზული შედეგები მოჰყვა. მაგრამ ვისაც სურს მართებულად შეაფასოს ხატთმებრძოლ იმპერატორთა საქციელი, არ უნდა დაივიწყოს, რომ მას უყოყმანოდ დაუჭირა მხარი როგორც უზენაესმა სამღვდელოებამ, ისე ჯარმაც, რომელიც უმეტესწილად აზიელებისაგან შედგებოდა; მათ მხარდაჭერა ჰპოვეს არა მარტო ოფიციალურ სამყაროში, არამედ ხალხშიც, და ისიც უნდა გვახსოვდეს, რომ მათ საქმეს არც საფუძველი აკლდა და არც სიდიადე.

 აქვე უნდა ითქვას შემდეგიც: 724 წელს ზოგიერთმა მცირეაზიელმა მღვდელმთავარმა ხატთაყვანისცემისადმი პროტესტი გამოხატა; ასევე, ყველა ერესი, ნესტორისა, მონოფიზიტური თუ მონოთელიტური, ხატთა თაყვანისცემას გადაჭრით ეწინააღმდეგებოდა. ხატთაყვანისცემას კერპთაყვანისცემად მიიჩნევდნენ მუსლიმებიც, რომელნიც ქრისტიანებს განუწყვეტლივ აყვედრიდნენ, რომ მათი ძველი ღრმთისმოსაობა და თაყვანისცემა ერთი ჭეშმარიტი ღმერთისა დაივიწყეს და სამი ღმერთის თაყვანისცემა და კერპების გაღმერთება დაიწყეს. კერპებს ისინი წმინდა ხატებს უწოდებდნენ. ამ ბოლო ბრალდებას გულმოდგინედ იმეორებდნენ იუდეველები, რომელთაც ყოველი ხელსაყრელი შემთხვევა ქრისტიანებისათვის შეურაცხყოფის მიყენებისა სიხარულს ანიჭებდათ. შესაძლებელია სულიერი ცხოვრებისა და განათლების დაცემის ჟამს, ხატები, რომელნიც ძველთაგანვე ყოველი ქრისტიანისათვის მოკრძალებული თაყვანისცემის ობიექტნი იყვნენ, გულანთებულ ხალხში ზოგჯერრ მართლაც გაუღმერთებიათ, მაგრამ ეკლესიის მამები მსგავს შემთხვევებს არასოდეს ტოვებდნენ მხილების გარეშე და ყოველგვარი ცრურწმენისა და გადახრის წინააღმდეგ ხმას ყოველთვის იმაღლებდნენ.

 იმპერატორი ლეონ ისავრიელი, რომელმაც სახელი მაჰმადიანებთან ბრძოლაში გამოჩენილი სიმამაცით გაითქვა, იმედოვნებდა, რომ ხატების განადგურებით არა მხოლოდ ეკლესიას განათავისუფლებდა ცრუ რწმენისაგან, არამედ მუსლიმებსა და იუდეველებსაც ქრისტიანობაზე მოაქცევდა. ხატებისადმი მსგავსი დამოკიდებულების ატმოსფეროში გაზრდილმა ლეონმა, მას შემდეგ, რაც მოახერხა მუსლიმური საფრთხის უკუგდება თავისი ყურადღება ხატებს მიაპყრო. 726 წელს მან მოიწვია ეპისკოპოსებისა და სენატორების კრება, რომელზეც მიღებული იქნა გადაწყვეტილება: ეკლესიებიდან გამოეტანათ ყველა ხატი. ამ ბრძანებით ეკლესიებს ეკრძალებოდათ ქრისტეს და ქალწული მარიამის გამოსახულებები. ამიტომ ყველა ეკლესიაში დაიწყეს ამ გამოსახულებების დამალვა.

 ასე რომ, 726 წელს ლეონ III-მ გამოაქვეყნა პირველი ედიქტი ხატების წინააღმდეგ. ვემხრობით იმ აზრს, რომლის მიხედვით, როგორც ჩანს, ლეონი ხატების შემუსვრას კი არ ბრძანებდა, არამედ მხოლოდ იმას, რომ უფრო მაღლა დაეკიდათ და, ამგვარად, ბრბოის თაყვანისცემისათვის გაერიდებინათ ისინი. ამ ღონისძიებამ საშინელი აღშფოთება გამოიწვია: კონსტანტინოპოლში გააფთრებული შეტაკებები მოხდა, საბერძნეთში აჯანყებამ იფეთქა, თუმცა ჯანყი მალე ჩაახშვეს (727 წ.). მთელი იტალია ედიქტის წინააღმდეგ აღსდგა; პაპი გრიგოლ II იმით შემოიფარგლა, რომ მკვეთრი პროტესტი გამოთქვა ხატთმებრძოლური ერესის წინააღმდეგ; მისმა მემკვიდრემ გრიგოლ III-მ უფრო თამამი პოლიტიკის გატარება დაიწყო და არა მარტო შეაჩვენა ხატების წინააღმდეგ მებრძოლები (731 წ.), არამედ ერთხანს ისიც კი სცადა, რომ იმპერატორთან საბრძოლველად მიემხრო ლანგობარდები. სირიაში იოანე დამასკელი წყევლა-კრულვით იკლებდა ლეონ III-ს. თუმცა, როგორც ჩანს, ედიქტს ზომიერად ახორციელებდნენ: ხატების დამცველთ არ განუცდიათ სისტემური დევნა. მართალია, პატრიარქ გერმანოზს ხარისხი აჰყარეს და რეფორმის მომხრით შეცვალეს (729 წ.), ხოლო საეკლესიო სკოლების წინააღმდეგ გარკვეულ ზომებს მიმართეს, მაგრამ ისიც უნდა ითქვას, რომ საბერძნეთის აჯანყების ჩახშობისას მაინცდამაინც დიდი სიმკაცრე არ გამოუჩენიათ.

 და მაინც ბრძოლას, ფატალური გარდუვალობით, გაცილებით უფრო მწვავე ხასიათი უნდა მიეღო. იმ კონფლიქტში, სადაც, არსებითად ერთმანეთს შეეჯახნენ იმპერატორის ავტორიტეტი რელიგიის საკითხებში და ეკლესიის სწრაფვა სახელმწიფოს მეურვეობისაგან გათავისუფლებისაკენ, მალე იჩინა თავი პრინციპულმა უთანხმოებამ. ეგეც არ იყოს, კონსტანტინე V-მ, რომელიც მამამისზე უფრო მეტად იყო დაინტერესებული თეოლოგიური საკითხებით, ბრძოლაში თავისი პირადი მოსაზრებებიც ჩართო და არა მარტო ხატების, არამედ ღვთისმშობლისა და წმინდანთა კულტის წინააღმდეგ გაილაშქრა, და რაკი გაცილებით უფრო ფიცხი ხასიათის პატრონიც იყო, ამიტომ უფრო ფანატიკური სიშმაგითა და სისასტიკით წარმართავდა ბრძოლას.

 ლეონ III-ის ბოლო ათი წლის მმართველობის შესახებ ჩვენ ცოტა რამ ვიცით. თუმცა 730 წელი ბიზანტიისათვის შედარებით მშვიდობიანი პერიოდი იყო. ლეონ III, როგორც ჰერაკლე მანამდე, რომელმაც იხსნა დასავლეთი და ცდილობდა რელიგიური უთანხმოებისათვის ბოლო მოეღო, თითქმის მას მიზანმიმართულად აღვივებდა. მისი გარდაცვალების დროს, იმპერია არაბებისაგან საიმედოდ იყო დაცული, მაგრამ ქვეყნის შიგნით მანამდე გაუგონარი რამ ხდებოდა.

 კონსტანტინე V, ლეონ III-ის მემკვიდრე, იყო ბიზანტიის უკანასკნელი მმართველი, რომელსაც რომის იმპერიის გაერთიანება შეეძლო, არასასიამოვნო სახელწოდებით ცნობილი კოპრონიმი ბავშვობიდან ხატთმებრძოლობის იდეის ერთგული იყო. საეჭვო არ არის, რომ ამ მიზეზით მისმა სიძემ არტავაზმა მის წინააღმდეგ 742 წელს აჯანყება მოაწყო და თავი ბასილევსად გამოაცხადა. მან დაუყოვნებლივ დაიწყო ხატების აღდგენა. 16 თვის მანძილზე კონსტანტინოპოლმა უწინდელი სახე მიიღო, მაგრამ კონსტანტინემ მალე აიღო რევანში. მან ჰიერიაში მოიწვია საეკლესიო კრება (753 წ.), რომელმაც დიდი ზარ-ზეიმით დაგმო ხატები. ამიერიდან იმპერატორს შეეძლო მოწინააღმდეგენი დაესაჯა არა მარტო მისადმი ურჩობის, არამედ უფლის წინააღმდეგ ამბოხების გამოც. თუმცა თავდაპირველად იმედს არ კარგავდა, რომ შეძლებდა დაერწმუნებინა მოწინააღმდეგენი. არტავაზი და მისი შვილები საჯაროდ დააბრმავეს, პატრიარქი **ანასტასია** გაკრიჭეს, ბოლომდე გააშიშვლეს და ვირზე შესვეს უკუღმა და იპოდრომზე აქეთ-იქით დაატარებდნენ. რაოდენ საკვირველი არ იყოს, ის თავის ტახტზე აღადგინეს. საქმე იმაშია, რომ კონსტანტინე ცდილობდა საეკლესიო იერარქიის გავლენის დამცრობას და საბოლოოდ დისკრედიტებული პატრიარქი ამ მიზნით იდეალური ფიგურა იყო.

 ერთი სიტყვით, კონსტანტინე V კოპრონიმი უფრო მკაცრად გამოვიდა ხატთაყვანისმცემელთა წინააღმდეგ. მაგალითისათვის მოვიტანთ შემდეგ ფაქტს: ვლაქერნში სამეფო ეკლესიაში მოზაიკურად გამოსახული იესო ქრისტე პეიზაჟით შეცვალეს; პატრიარქის სასახლის კედლები ნადირობისა და დოღის სცენებით მორთეს. თვით კონსტანტინემ, რომელიც უსირცხილოდ ეწეოდა ბისექსუალურ ცხოვრებას, იმპერატორის კარი აზალგაზრდა ფავორიტებითა და ნატიფი მანერებით აავსო. მის შესახებ ცნობილია ისიც, რომ იყო ბრწყინვალე მუსიკოსი (არფზე უკრავდა). თუმცა იმპერატორი ღრმა მორწმუნე მონოფიზიტად რჩებოდა. მიუხედავად თავისი რწმენისა, იმპერატორს დასჭირდა ოცი წელი, რომ მოეწვია საეკლესიო კრება, რომელზეც ხატთაყვანისცემის წინააღმდეგ ბრძოლას მოიწონებდნენ. ამ ღონისძიებაზე კონსტანტინეს არ მოუწვევია ალექასნდრიიდან, ანტიოქიიდან და იერუსალიმიდან პატრიარქები, რადგან მათი პატრიარქები ხატების დაცვის მომხრეები იყვნენ. ცხადია, კრებაზე არ მოუწვევიათ რომი. ეს უწყინარი საეკლესიო კრება შეიკრიბა 754 წლის 10 თებერვალს. ბუნებრივია, მას ვერ ვუწოდებთ მსოფლიო საეკლესიო კრებას. შვიდი თვის დებატების შემდეგ დელეგატებმა თავიანთი დასკვნები გააკეთეს, რომელიც არავის გაჰკვირვებია. იერარქთა აზრით, ქრისტეს, ღვთისმშობლისა და წმინდანების ხატების შექმნა „საძულველი ელინური ხელოვნებით“ მათ შეურაცხყოფას ნიშნავდა. კრებამ აკრძალა ხატები, მაგრამ ასევე აკრძალა ეკლესიათა საგანძურის დატაცება. ცნობილია, რომ ძვირფას საეკლესიო ჭურჭელს, რომლებიც გამოსახულებებით იყო შემკობილი, ხატებთან ბრძოლის საბაბით იტაცებდნენ, ისევე როგორც ამავე საბაბით ძვირფასი თვლებით შემკულ ხატებსაც ძარცვავდნენ. უკანონო კრებამ ყველა, ვინც ხატს და წმინდა ნაწილებს სცემდა თაყვანს, განსაკუთრებით იოანე დამასკელი და პატრიარქი გერმანე, ანათემაზე გადასცა.

 კონსტანტინე კოპრონიმის მიერ მოწვეული უკანონო კრება რომის პაპმა და დასავლეთის მთელმა ეკლესიამ გააკრიტიკა. 769 წელს რომში მოწვეული იქნა კრება, რომელმაც 754 წლის კრების დადგენილებანი უარყო. ამ კრების შემდეგ ხატთმებრძოლთა წინააღმდეგ განსაკუთრებით ბერმონაზვნობა გააქტიურდა. დედაქალაქში კონსტანტინემ მონაზვნებს, რომელთაც **„სიბნელის მატარებლებს“** უწოდებდა, მოსახლეობა მიუსია. მონაზვნები იპოდრომზე გამოჰყავდათ, რათა მათთვის საჯაროდ დაეცინათ. დედაქალაქს პროვინციებმაც მიბაძეს. თრაკიის თემის სტრატეგოსმა **ლახანოდრაკონმა** 770 წელს ბერები და მონაზვნები ეფესოში შეკრიბა და გააფრთხილა, რომ თუ მაშინვე არ დაქორწინდებოდნენ და საერო ცხოვრებას არ დაუბრუნდებოდნენ, დაბრმავება და გაძევება ელოდებოდათ. ბევრმა აღთქმის დარღვევას წამებით სიკვდილი ამჯობინა. მართლმადიდებლები იძულებულნი იყვნენ იტალიასა და სიცილიაში გადასახლებულიყვნენ. მიუხედავად ამისა, არ შეიძლება იმის თქმა, რომ კონსტანტინემ ყველა მონასტერი გაანადგურა; რეპრესირებულნი მხოლოდ მართლმადიდებლები იყვნენ, ხატთმებრძოლი ბერმონაზვნობა დარჩა, ოღონდ სახელმწიფო მოხელეთა ზედამხედველობის ქვეშ.

 კოპრონიმის 25 წლიანი მმართველობა ქრისტიანებისათვის საშინელი გამოცდა იყო. განადგურდა ქრისტიანული ხელოვნების საუკეთესო ნიმუშები, მრავალ ტაძარში კედლებიდან ჩამოფხიკეს ფრესკული მხატვრობა, რომელიც სახარებისეულ მოვლენებს გადმოსცემდა, და, როგორც ვთქვით, ბუნების სურათებითა და ნადირობის ამსახველი სცენებით შეცვალეს. ყოველივე ამან ნაწილობრივ დაჩრდილა იმპერატორის სამხედრო მიღწევები. ის იყო მამაცი მებრძოლი და ბრწყინვალე მხედართმთავარი. ყველა ბასილევსიდან ის ჯარისკაცებს ყველაზე მეტად უყვარდათ. მას ბედმა გაუღიმა, როცა 750 წელს ომეიადთა დინასტიას წერტილი დაესვა. ხალიფატი აბასიდებთა ხელში გადავიდა, რომლებიც უფრო დაინტერესებულნი იყვნენ სპარსეთითა და ავღანეთით, ვიდრე ევროპით, აფრიკითა და მცირე აზიით. და კონსტანტინოპოლში მყოფ იმპერატორს გაუჩნდა შესაძლებლობა, რომ სხვა მოწინააღმდეგის მიმართ მიეპყრო მზერა.

 საუბარია ბოლგარებზე. ბიზანტიის ცხოვრების დამახასიათებელი თვისება გახდა ბოლგარების წინააღმდეგ ერთი მეორის მიყოლებით გამართული კამპანიები. ასეთი სახის ცხრა კამპანია ჩატარდა; 763 წლის 30 ივნისის კამპანიის დროს მან სრულიად გაანადგურა იმპერიაში შემოჭრილი ხანის **ტელეცის** ჯარი. ეს ამბავი იმპერატორმა დედაქალაქში ტრიუმფით აღნიშნა. მომდევნო კამპანია 775 წლის ცხელ აგვისტოში მოხდა. ლაშქრობის დროს იმპერატორს ფეხები ისე დაუსივდა, რომ მეტის ატანა არ შეეძლო. ამ ლაშქრობიდან ის ვერ დაბრუნდა სახლში. 14 სექტემბერს იმპერატორი გარდაიცვალა. ამ დროს ის 57 წლისა იყო.

 სამწუხაროდ, კონსტანტინე თავის დასავლეთის სამფლობელოებს ისეთ ყურადღებას არ აქცევდა, როგორც - აღმოსავლეთის. იმის მაგივრად, რომ ლანგობარდების წინააღმდეგ გაელაშქრა, მან განზრახულად პაპი აიმხედრა. ამასთანავე ლანგობარდების მიერ რავენას აღებით, იმპერიამ ჩრდილოეთი იტალია დაკარგა. იმპერატორის მიერ მიტოვებული რომი, მტრების წინაშე დაუცველი აღმოჩნდა. მაგრამ არა დიდხანს. ალპებიდან დასავლეთისკენ ახალი ძლიერი ძალა გამოჩნდა. ფრანკთა ბელადმა პიპინ მოკლემ მეროვინგთა დინასტიის ბოლო მეფე ხილდერიკი ტახტიდან ჩამოაგდო და პაპი სტეფანე II პირადად გაემგზავრა ფრანკთა სამეფოში, სადაც მან 754 წელს მისი სამეფო აკურთხა. ამით მადლიერმა პიპინმა პაპს გადასცა ლანგობარდების მიერ დაპყრობილი ტერიტორია. 756 წელს პიპინმა პაპი რავენას ეგზარქატის ერთადერთ მმართველად გამოაცხადა, რომელშიც შედიოდა საკუთრივ რავენა, პერუჯა და რომი. მომავალში პაპთან ამ კავშირმა საფუძველი ჩაუყარა „წმინდა რომის საღვთო იმპერიას“.

 კონსტანტინე კოპრონიმი სამჯერ იყო დაქორწინებული, რომლიდანაც 6 ვაჟიშვილი და ქალიშვილი ჰყავდა; ვაჟიშვილებიდან უფროსმა შემდეგ დაიკავა იმპერატორის ადგილი **ლეონ IV-ის სახელით** (775-780 წწ.). მამის მსგავსად ლეონიც ხატთმებრძოლობის ერესის მიმდევარი იყო. რადგან დედა ხაზარი ჰყავდა, მას ხაზარსაც უწოდებდნენ. ბიზანტია, მიუხედავად იმისა, რომ VIII საუკუნის ბოლოს ხაზარებმა იუდეველობა მიიღეს, მათთან ძველებურად მეგობრულ ურთიერთობას ინარჩუნებდნენ. ლეონ IV მამასავით ერესის ფანატიკოსი მიმდევარი არ ყოფილა. ამის მიზეზი შეიძლება ისიც იყო, რომ მას ცოლად ჰყავდა ათენელი, სილამაზით გამორჩეული **ირინე;** გონიერი და განათლებული დედოფალი ხატთაყვანისმცემელი იყო. მისი წყალობით ღვთისმშობლის ხატი ისევ გახდა თაყვანისცემის საგანი. ლეონის მეფობის დროს ბერმონაზვნების დევნა შეწყდა, მაგრამ გაგრძელდა ხატების დევნა. მეომრები სახლებს ჩხრეკდნენ, რათა გადამალული ხატები ცეცხლისათვის მიეცათ, წვავდნენ წიგნებსაც, რომელნიც მინიატურებით იყვნენ შემკულნი.

 780 წელს ლეონი ციებ-ცხელებისაგან გარდაიცვალა. იმავე წელს ტახტზე მის ათი წლის ვაჟ კონსტანტინე VI-სთან ერთად ირინე ავიდა. ირინემ დაუყოვნებლივ გამოაცხადა თავი რეგენტად და მომდევნო 11 წელი ეფექტიანად მართავდა იმპერიას, მაგრამ მისი მდგომარეობა არ იყო მტკიცე. ანატოლიაში ჯარის ძირითადი ნაწილი ხატთმებრძოლურ პოზიციაზე იდგა. მათ დაუყოვნებლივ დაიწყეს აჯანყება და მხარი დაუჭირეს ლეონის ხუთი ძმიდან ყველაზე სუსტს. აჯანყება სწრაფად ჩაახშვეს, მისი მოთავეები დასაჯეს, ხუთივე ძმას იძულებით სასულიერო ხარისხი მიანიჭეს.

 რამდენადაც ეკლესიაში, სახელმწიფოსა და ჯარში მაღალი თანამდებობები ჯერ კიდევ ხატთმებრძოლებს ეკავათ, ირინე შედარებით ფრთხილად მოქმედებდა. აღმოსავლეთსა და დასავლეთში სამხედრო წარუმატებლობებისა და აჯანყებებისა, ირინე თავის პოლიტიკას აგრძელებდა. 784 წელს ხატთმებრძოლმა პატრიარქმა პავლემ რწმუნებები მოიხსნა და მისი ადგილი დაიკავა ირინეს დაყენებულმა **ტარასიმ.** ხატთაყვანისმცემლობის საბოლოოდ აღდგენისათვის აუცილებელი იყო მსოფლიო საეკლესიო კრების მოწვევა. 786 წლის ზაფხულში მსოფლიო კრების ჩატარებისათვის უკვე ყველაფერი მზად იყო. აღმოსავლეთისა და დასავლეთის ეპისკოპოსებს დაგზავნილი ჰქონდათ წერილები, რომლითაც მათ კონსტანტინოპოლში მეშვიდე მსოფლიო კრებაზე იწვევდნენ. კრების ჩატარების ადგილად წმ. მოციქულთა სახელობის ტაძარი შეირჩა, რომელიც ჯერ კიდევ კონსტანტინე დიდის მიერ იყო აშენებული, ხოლო განახლებული და მდიდრულად შემკული - იუსტინიანეს მიერ. **786 წლის 17** აგვისტოს გაიხსნა კრება. მას ესწრებოდნენ დელეგატები რომიდან და აღმოსავლეთის სამი საპატრიარქოდან. ხატთაყვანისმცემელთა სასარგებლოდ საკითხის გადაწყვეტა გარანტირებული ჩანდა, მაგრამ მას შემდეგ რაც დელეგატებმა თავთავიანთი ადგილები დაიკავეს მოულოდნელად შენობაში ჯარისკაცები შემოცვივდნენ და იერარქები გააძევეს. შეძრწუნებული პაპის ლეგატები უმალვე რომში დაბრუნდნენ.

 ირინე და ტარასი სწრაფად მოქმედებდნენ. რამდენიმე კვირის შემდეგ მათ არაბების წინააღმდეგ ახალი ლაშქრობა გამოაცხადეს. დაუმორჩილებელი ჯარი იმპერიის აზიის სიღრმეში გაგზავნეს და როცა იქ მივიდნენ, ისინი სახლებში დაითხოვეს; მათი ადგილი დედაქალაქში ბითინიელმა ნდობით აღჭურვილმა ნაწილებმა დაიკავეს. ერთი წლის შემდეგ, როცა მღელვარება საბოლოოდ ჩაცხრა, მსოფლიო კრება უკვე ნიკეაში იქნა მოწვეული. იგი **787 წლის 24 სექტემბერს** გაიხსნა სოფიის ტაძარში. კრებას 307 მამის გარდა იმპერიის უმაღლესი არისტოკრატიის წარმომადგენლებიც ესწრებოდნენ. ამ კრებაზე მთავარ როლს პაპის ორი ლეგატი ასრულებდა. ხატთმებრძოლობა, როგორც ერესი დაგმობილ იქნა, ხატები უფრო პატივისცემის საგნად იქნა აღიარებული, ვიდრე თაყვანისცემისა. ამრიგად, თაყვანისცემა გარდა ღრმთისა ხატებისაც შეიძლება, მაგრამ მსახურება მხოლოდ და მხოლოდ ღმერთს ეკუთვნის.

 საზეიმო სიტყვა დედოფალმა და პატრიარქმა წარმოთქვეს. ირინემ საზოგადოებას შესთავაზა დადგენილება ხატების თაყვანისცემის შესახებ ხმამაღლა ყოფილიყო წაკითხული. ამის შემდეგ მან კიდევ ერთხელ იკითხა, დადგენილებას ყველა ეთანხმებოდა თუ არა და როცა დადებითი პასუხი მიიღო, მას ყრმა იმპერატორთან ერთად ხელი მოაწერა და ბეჭდით დაბეჭდა.

 გამარჯვებით გალაღებული და თავისი საღვთისმოსაო გულმოდგინების შედეგად მოხვეჭილი პოპულარობით ფრთაშესხმული დედოფალი არც კი შეყოყმანებულა, ისე გამოუცხადა ბრძოლა თავის ვაჟს, რომელმაც უკვე სრულწლოვანებას მიაღწია და შეეცადა ტახტი წაერთმია მისთვის. თავდაპირველად ის იძულებული გახდა უკან დაეხია (790 წ.). მან დაუშვა სერიოზული შეცდომა. იმის ნაცვლად, რომ შვილი სახელმწიფოს მართვაში ჩაება, მან გამოსცა ბრძანება, სადაც საკუთარი თავი იმპერიაში სამუდამოდ პირველ პირად გამოაცხადა. ამიერიდან კონსტანტინე ყველა მტრის გამაერთიანებელი ფიგურა გახდა. მალე ირინეს წინააღმდეგ შეთქმულება მოეწყო, მაგრამ მან ამის შესახებ მალე გაიგო და ისინი დასაჯა. კონსტანტინე დილეგში ჩააგდეს და მოითხოვა ჯარს ფიცი მისთვის მიეცა პირადად. კონსტანტინოპოლსა და ევროპულ პროვინციებში ჯარისკაცებმა ფიცი ხალისით დადეს, მაგრამ მცირე აზიაში კატეგორიული უარი განაცხადეს. აჯანყება სწრაფად დაიწყო და რამდენიმე დღეში კონსტანტინე იმპერიის ერთადერთ კანონიერ მმართველად გამოცხადდა. ირინე სასახლეში დაცვის ქვეშ აიყვანეს. კონსტანტინე სწრაფად გაათავისუფლეს ციხიდან და მან დაინახა, რომ ხალხში დიდი პოპულარობა ჰქონდა. მოკლედ მომავალი მას ეკუთვნოდა, მაგრამ ამაზე უარი თქვა. როდესაც 791 წელს ჰარუნ არ-რაშიდის ჯარი ბიზანტიის აღმოსავლეთის პროვინციებში შეიჭრა, კონსტანტინემ მასთან სამარცხვინო ზავი დადო. მის მიხედვით იმპერიას ისეთი ხარკი უნდა გადაეხადა, რომ ამის დაშვება შეუძლებელი იყო. როცა ბოლგარებთან სამხედრო კონფლიქტი დაიწყო, კონსტანტინემ სრული უუნარობა გამოავლინა და,როგორც მშიშარა მეთაური ბრძოლის ველიდან სამარცხვინოდ გამოიქცა. 792 წელს მან გადაწყვიტა, რომ ხელისუფლება დედასთან გაეყო.

 თავისი სიმარჯვის, ცბიერებისა და შეუპოვრობის წყალობით, ბოლოს მაინც მოახერხა ირინემ ძალაუფლების ხელში ჩაგდება: 797 წელს დაამხო თავისი ვაჟი და იმასაც კი არ დაერიდა, რომ თვალები დაეთხარა მისთვის. მას შემდეგ, როგორც ნამდვილი იმპერატორი, ერთპიროვნული მბრძანებელი გახდა (797-802 წწ.); ეს იყო პირველი ქალი, რომელიც თავისი სახელით მართავდა იმპერიას. ხელისუფლების დაბრუნების შემდეგ მან დიდად შეუწყო ხელი მონასტერთა ავტორიტეტის ამაღლებას იმით, რომ მათთან საავადმყოფოებს, მოგზაურთა მიმღებ სახლებსა და თავშესაფრებს აარსებდა და ხსნიდა. მისი მეოხებით, ბრძოლის შედეგად განმტკიცებულმა და განახლებულმა ეკლესიამ თავისი უწინდელი ადგილი დაიკავა ქვეყნის საზოგადოებრივ ცხოვრებაში. ბერ-მონაზვნებისა და ხატთაყვანისმცემლების პარტია, ისეთი პიროვნებების წინამძღვრობით, როგორიც იყო **თეოდორე სტუდიტე,** უფრო ძლიერი და მოქნილი გახდა, ვიდრე ოდესმე. მიუხედავად ამისა, ირინეს განსაკუთრებულ ზრუნვას რელიგიური პოლიტიკის განუხრელად გატარებაზე მაინც სავალალო შედეგები მოჰყვა.

 როგორც ვთქვით, იმპერია არაბებს ხარკს უხდიდა. დასავლეთით, კარლოს დიდის პირისპირ, იმპერია ასევე უმწეო აღმოჩნდა და 800 წლის ისტორიული მოვლენები, რომელთა შედეგადაც დასავლეთ რომის იმპერია აღდგენილ იქნა ფრანკთა მეფის მიერ, ძალზე დამამცირებელი იყო ბიზანტიის სამეფო კარისათვის.

 დაკნინებული და დაუძლურებული იმპერია შინაგნადაც გამოფიტული იყო იმ მეტისმეტი კეთილმოწყალების შედეგად, რასაც სახელმწიფო იჩენდა ეკლესიის მიმართ, ისევე როგორც შეურიგებელი უთანხმოების გამო, სახელმწიფოს თავს რომ მოახვია ხატთმბრძოლობამ. დაბოლოს, ირინეს უგვანი მაგალითისა და უკეთური ქცევის წყალობით, რამაც დასაბამი დაუდო დინასტიურ გადატრიალებათა ერას. უეჭველია, რომ ხატთმბრძოლობის ეპოქა სულიერი ცხოვრების მნიშვნელოვანი შემოქმედებითი მიღწევების ნიშნითაა აღბეჭდილი: ისავრიელი იმპერატორები პურიტანები როდი იყვნენ; ხატების აკრძალვის მიუხედავად, მათთვის უცხო არ ყოფილა ფუფუნების, სასახლის კარის სიმდიდრისა და ამქვეყნიური სიამით ტკბობის სიყვარული. ამიტომაც იყო, რომ თავიანთი შენობებისა და ნაგებობების შემკობის მიზნით ხელს უწყობდნენ როგორც ანტიკური, ისე არაბული ტრადიციებით ნასაზრდოები საერო ხელოვნების განვითარებას. ყოველივე ამას უნდა დაემატოს ის თვალსაჩინო ადგილი, რაც VIII საუკუნის ბიზანტიის საზოგადოებრივ ცხოვრებაში ეჭირათ აზიელებს, რის შედეგადაც იმპერია სულ უფრო და უფრო მეტად აღმოსავლური ხდებოდა. მაგრამ რაგინდ მნიშვნელოვანიც უნდა ყოფილიყო როლი, რასაც იმპერია ასრულებდა, როგორც ქრისტიანობის ბურჯი ისლამის წინააღმდეგ და როგორც კულტურის დამცველი ბარბაროსების წინაშე, VIII საუკუნის დასასრულს მას ყოველი მხრიდან ემუქრებოდა საშინელი საფრთხე, რომლის წინაშეც ის უძლური ჩანდა.

 802 წელს სახელმწიფო გადატრიალების შედეგად, ირინე დაამხო უზურპატორმა **ნიკიფორე I-მა,** რითაც დასაბამი ეძლევა ნგრევასა და ანარქიას.

 **ხატთმბრძოლობის მეორე ეტაპი.** გენიკონის პატრიკიოსმა და ლოგოთეტმა ნიკიფორემ ირინე ტახტიდან ჩამოაგდო. გადატრიალებამ უსისხლოდ ჩაიარა, რადგან დედოფალს მხარი, გასაგები მიზეზების გამო, არც პატრიარქმა და არც დედაქალაქის მოსახლეობამ არ დაუჭირა. ნიკიფორე I (802-811 წწ.) ჭკვიანი მბრძანეველი და მარჯვე ფინანსისტი იყო. გაჩანაგებული ხაზინის შევსებაზე ზრუნვამ აიძულა თვით საეკლესიო საკუთრებაც ხელეყო. ახალი იმპერატორი ზომიერ მოქმედებას უჭერდა მხარს და ამიტომაც უარი განაცხადა ხატთმბრძოლობის შლეგურ ტაქტიკაზე. თუმცა შეინარჩუნა მათი რეფორმა და ცდილობდა აღეკვეთა გამარჯვებული ეკლესიის სწრაფვა, **რათა თავი დაეღწია სახელმწიფოს ძალაუფლებისათვის და ხელახლა მოეპოვებინა თავისუფლება.** ასეთი გახლავთ ხატთმბრძოლობის მეორე პერიოდის სპეციფიკური ნიშანი. კიდევ მეტი, ამ პერიოდში ბიზანტიაში დაიწყო რაღაც იმის მსგავსი, რასაც უფრო გვიან დასავლეთში ინვესტიტურაზე დავა ეწოდება.

 წმინსა იოანე სტუდიტეს მონასტრის ბერ-მონაზვნები, თავიანთი წინამძღვრის თეოდორეს თავკაცობით ურყევად და ქედუხრელად უჭერდნენ მხარს ეკლესიის პრეტენზიებს; არანაკლები თავგამოდებით იბრძოდნენ ისინი პატრიარქ ნიკიფორეს (806-815 წწ.) წინააღმდეგ. ეს ის პატრიარქი იყო, რომელიც ცდილობდა წაეშალა ხატთმბრძოლობის დროების ხსოვნა; ბერები ასევე ეურჩებოდნენ იმპერატორის ფინანსურ პოლიტიკას და არ სცნობდნენ მის ავტორიტეტს რწმენის სფეროში. ხელისუფლება იძულებული იყო დაუნდობელი ბრძოლა გამოეცხადებინა მათთვის (809 წ.) და არა მარტო მონასტრებიდან, ქვეყნიდანაც გაეძევებინა ისინი. ბერებმა ქედი არ მოიხარეს და დახმარებისათვის მიმართეს პაპს, რომელსაც განუცხადეს, რომ მზად იყვნენ ეღიარებინათ რომის ეკლესიის პრიორიტეტი, რათა ამ ფასად უზრუნველეყოთ აღმოსავლური ეკლესიის დამოუკიდებლობა სახელმწიფოსაგან. მათ საქციელს, ცხადია, სათანადო რეაქცია უნდა გამოეწვია ხატების წინააღმდეგ მებრძოლთა მხრივ.

 ბიზანტიის ისტორიაში ხატთმბრძოლობის მეორე პერიოდს ლეონ V სომეხის მმართველობის წლებს უწოდებენ (813-820 წწ.). პროვინციებში ეს ერეტიკული მიმდინარეობა ისევ ძლიერი იყო, რის გამოც მისი რესტავრაცია ადვილად შესაძლებელი ჩანდა. 815 წელს პატრიარქი ნიკიფორე გადააყენეს და კონსტანტინოპოლის ეკლესიის მეთაური ხატთმებრძოლი **თეოდორე მელისინი** გახდა. ლეონ სომეხმა 815 წელსვე მოიწვია საეკლესიო კრება, რომელმაც 787 წლის მსოფლიო კრების დადგენილებანი ანათემას გადასცა და 754 წლის კრების კანონები აღადგინა. ხელახლა დაიწყო დევნა წმინდა ხატების თაყვანისმცემელთა. ამას კვლავ მოჰყვა ხატების მსხვრევა. ბერ მონაზვნების სულ უმნიშვნელო პროტესტსაც კი დაუნდობლად ახშობდნენ, ხატთაყვანისმცემლებს სდევნიდნენ. სამართალში აძლევდნენ და გადასახლებას უსჯიდნენ. თეოდორე სტუდიტე გადასახლებაში გარდაიცვალა (826 წ.).

 იმპერატორ მიხეილ II-სა (820-829 წწ.) და განსაკუთრებით იმპერატორ თეოფილეს (829-842 წწ.) დროს ხატთმებრძოლობა გაგრძელდა. ეს უკანასკნელი ჯიუტად იცავდა თავის თეოლოგიურ მრწამსს. ის ხატთმბრძოლობის ერესის ცნობილი იდეოლოგის, იოვანე გრამატიკოსის, მოწაფე იყო. ახალი იმპერატორი ხატთაყვანისცემას უვიცობად თვლიდა, ხოლო ბერმონაზვნობა სოციალურად საშიშ მოვლენად მიაჩნდა. მიუხედავად ამისა, მონაზვნებთან გაორებული დამოკიდებულება ჰქონდა; დედაქალაქის მონაზვნები მან პროვინციაში გადაასახლა, მაგრამ ამავე დროს, მისი მეფობის წლებში ახალი სავანეებიც აშენდა; აღსანიშნავია, რომ იმპერატორს საკუთარი მონასტრებიც ჰქონდა. თეოფილემ ხატთაყვანისცემა აკრძალა, მაგრამ უყვარდა საეკლესიო მუსიკა და თვითონ იყო გამოჩენუილი კომპოზიტორი საეკლესიო მელოდიებისა.

 თეოფილეს უყვარდა თავი კანონის დამცველად და ღარიბთა შემწედ წარმოედგინა, საქმეებს პირადად იძიებდა და უსამართლობის ჩამდენთ საჯაროდ სჯიდა. ვაჭრობა არისტოკრატიისათვის სამარცხვინო საქმედ მნიაჩნდა; როცა იმპერატორმა შეიტყო, რომ მისმა ცოლმა სავაჭრო ხომალდი შეიძინა, მისი საქონელთან ერთად დაწვა ბრძანა.

 იმპერიის საშინაო მდგომარეობას განსაკუთრებით სექტების მომძლავრება ამძიმებდა. ამ პერიოდისათვის ფრიად გააქტიურდა **პ ა ვ ლ ე ა ნ ე ლ თ ა** სექტა. პეტრე სიცილიელის მონათხრობის მიხედვით, პირველი პავლეანელები თავიანთ სწავლებას ძირითადად წმ. პავლე მოციქულის ეპისტოლეთა საფუძველზე წარმოადგენდნენ. მათ ცუდად გამოიყენეს წმინდა მოციქულის, რომელიც საარსებო წყაროს თავისი შრომით შოულობდა, ზნეობრივი შეგონება: ვინც არ მუშაობს, არ ჭამს. პეტრე სიცილიელისავე ცნობით, ეს სახელწოდება სექტამ მიიღო ვიღაც კალინიკეს შვილების - პავლესა და იოვანესაგან, რომელნიც ამ ცრუ მოძღვრების ერთ-ერთი პირველი მიმდევარნი იყვნენ. პეტრე სიცილიელის ამ ცნობას მხარს უჭერდა მწიგნობარი პატრიარქი ფოტიოსიც, რომელიც აცხადებდა, რომ პავლეანელები ადრე თავს პავლე-იოვანელებს უწოდებდნენ.

 თავდაპირველად შედარებით პასიური სწავლება პავლეანელებისა შემდეგში პროტესტანტული სულით განიმსჭვალა, რაც შედეგი იყო მათი ურთიერთობისა სომეხ სექტანტებთან. ისინი მართალია, წმინდა წერილს არ უარყოფდნენ, მაგრამ საზოგადოების ყველა ინსტიტუტს, მათ შორის ეკლესიასაც სატანისაგან შექმნილად მიიჩნევდნენ. ამ სექტის მიმდევრები უარყოფდნენ ღვთისმშობელსა და ყველა წმინდანს, ხოლო ჯვარს, რადგანაც მასზე ქრისტე ეწამა, წყევლის სიმბოლოდ აცხადებდნენ, არ სცნობდნენ ხატებს, ეკლესიის წეს-ჩვეულებებსა და ნათლობისა და ზიარების საიდუმლოებას. ისინი სამების დოგმატს იღებდნენ, მაგრამ მიაჩნდათ, რომ სამი ჰიპოსტასის მქონე ერთმა ღმერთმა მხოლოდ ზეცა, ანგელოზები და სულიერი სამყარო შექმნა, ხოლო ყოველივე მატერიალურს სატანის შექმნილად თვლიდნენ. ამ სექტის მიმდევრები პატივს არ სცემდნენ ძველი აღთქმის არცერთ წიგნს და ღმრთის სიტყვად მხოლოდ ახალი აღთქმის წიგნებს მიიჩნევდნენ და იმასაც პეტრე მოციქულის გამოკლებით.

 როგორც საეკლესიო, ასევე სამოქალაქო ხელისუფლებისაგან დევნილი პავლეანელები საზღვრისპირა რაიონებში დამკვიდრდნენ და არაბებისა და იმპერიის სხვა მტრებს დაუკავშირდნენ. ბევრმა მათგანმა სომხეთში დაიდო ბინა და თავიანთი სწავლება წარმატებით გაავრცელეს. იმპერიის მტრებთან მჭიდრო ურთიერთობის გამო პავლეანელები ბიზანტიის ხელისუფლებისაგან სასტიკად იდევნებოდნენ, რის პასუხადაც ისინი ქვეყანას ხშირი თავდასხმებით მოსვენებას უკარგავდნენ. მათ არაბების კეთილგანწყობით ისარგებლეს და საკუთარი ქალაქი ტ ა ბ რ ი კ ო ააგეს, რომელშიც გამაგრდნენ.

 ხატთმბრძოლობის ერესის აღორძინების შედეგად ხატთაყვანისმცემელთა დევნა ხელახლა დაიწყო და თითქმის 25 წლის განმავლობაში მძვინვარებდა. ხატების დამცველთა წინააღმდეგ გამოქვეყნდა მკაცრი ბრძანება (832 წ.). და პატრიარქმა იოანე VII (837-843 წწ.) თავს იდო მისი აღსრულება. მონასტრებს ხურავდნენ, ბერმონაზვნებს სდევნიდნენ და დილეგში ჰყროდნენ. ხელახლა გამეფდა ტერორი. მაგრამ ასოცწლიანი ფუჭი და უნაყოფო ბრძოლის შედეგად ქვეყანა დაიღალა. თეოფილეს გარდაცვალებისთანავე მისმა ქვრივმა - რეგენტმა **თ ე ო დ ო რ ა მ** თავისი ძმის ბარდას რჩევით გადაწყვიტა კვლავ აღედგინა მშვიდობა და ხატების თაყვანისცემა განაახლა. ეს მოხდა 843 წლის საეკლესიო კრებაზე, რომელსაც ახალი პატრიარქი მეთოდე I (843-847 წწ.) თავკაცობდა; კრებამ დიდი ზარ-ზეიმით გამოაცხადა თავისი გადაწყვეტილება. ბერძნული ეკლესია დღესაც, ყოველი წლის 19 თებერვალს საზეიმოდ აღნიშნავს ამ მოვლენას - მართლმადიდებლობის დღესასწაულს ანუ „მართლმადიდებლობის აღდგენას“.

 ამრიგად, ხატები აღადგინეს, რის შედეგადაც ეკლესია გამარჯვებული გამოვიდა ბრძოლიდან, მაგრამ ერთი არსებით საკითხში ხატების წინააღმდეგ მებრძოლი იმპერატორების საქმე უცვლელი დარჩა. მათ სურდათ სახელმწიფოფოს გავლენისა და იმპერატორის ძალაუფლებისათვის დაექვემდებარებინათ ეკლესია. სტუდიტები გააფთრებით იბრძოდნენ ამ განზრახვის წინააღმდეგ. ისინი გადაჭრით უარყოფდნენ იმპერატორის უფლებას, თვითონ გადაეწყვიტა სარწმუნოებრივი საკითხები და თავგამოდებით იბრძოდნენ საერო ძალაუფლებისაგან ეკლესიის დამოუკიდებლობისათვის. ამ საკითხში სტუდიტები დამარცხდნენ. ეკლესია უფრო მეტად დაექვემდებარა იმპერატორის ძალაუფლებას, ვიდრე ოდესმე. ასეთია ხატთმბრძოლობის უეჭველი შედეგები.

 **პატრიარქი ფოტიოსი და რომის პაპი ნიკოლოზ I.** ერთი-ორი ათწლეულის შემდეგ, რაც თეოდორამ ხატთმებრძოლური დაპირისპირება საბოლოოდ მოაგვარა, კიდევ ერთი საკითხი გამოჩნდა, რომელმაც ურთიერთობა აღმოსავლეთსა და დასავლეთს შორის კრიტიკულ ზღვრამდე მიიყვანა. 858 წელს კონსტანტინოპოლის პატრიარქი ეგნატე (847-858 წწ.) დამხობილ იქნა იმ უთანხმოების გამო, რომელიც არსებობდა მასა და იმპერატორის (მიქაელ III ლოთი 856-867 წწ.) ოჯახს შორის. ახალ პატრიარქად სომხური ოჯახის წარმომადგენელი ფოტიოს I იქნა არჩეული (858-867 წწ.). მაგრამ ფოტიოსი საერო (იმპერატორის კანცელარიის უფროსი) კაცი იყო, რომელსაც პატრიარქის წოდების მისაღებად მრავალი სამღვდელო ხარისხის გავლამ მოუწია. ეგნატემ თავის მომხრებთან ერთად ხმამაღალი სკანდალი მოაწყო და შვიდი წლის განმავლობაში მხარეები შეთანხმებამდე ვერ მივიდნენ. 861 წელს, ჩიხიდან გამოსვლის მიზნით, მოწვეულ იქნა სინოდი, რომელზეც რომის ორი ლეგატიც იმყოფებოდა, რომლებმაც მხარი დაუჭირეს ეგნატეს გადაყენების გადაწყვეტილებას.

 თუმცა ლეგატების რომში დაბრუნების შემდეგ, პაპმა ნიკოლოზმა უარი განაცხადა დაედასტურებინა მათი გადაწყვეტილება და თქვა, რომ მათ კი მიიღეს გადაწყვეტილება, მაგრამ არ ფლობდნენ საკმარის უფლებამოსილებას. გამოაცხადა რა თავი ქრისტიანული მსოფლიოს უმაღლეს მსაჯულად, ის უფლებას იტოვებდა ყველაფერი თავიდან გადაეწყვიტა. 863 წელს ნიკოლოზმა დაადგინა, რომ ეგნატე უნდა აღედგინათ პატრიარქის ტახტზე და გადააყენა ფოტიოსი. ბიზანტიის იმპერატორმა მიქაელ III და ფოტიოსმა უარი განაცხადეს მოესმინათ ნიკოლოზის განცხადებისათვის და მით უმეტეს დამორჩილებოდნენ მის პრეტენზიებს ეკლესიაში უზენაესი ხელისუფლების შესახებ. ამასთანავე ფოტიოსს აღელვებდა დასავლური გავლენის გავრცელება ბალკანეთზე, განსაკუთრებით კი ფრანკების მისიონერული დელეგაციის ყოფნა ბულგარეთში და მათ მიერ „filioque”-ს ფორმულირების გამოყენება. 867 წელს ფოტიოსმა ენციკლიკური ეპისტოლე გაუგზავნა აღმოსავლეთის ყველა პატრიარქს, რომელშიც უარყოფდა „filioque”-ს და ამ თვალსაზრისით ყველა მომხრეს ერესში სდებდა ბრალს. მან მოიწვია კრება კონსტანტინოპოლში, რომელზეც ნიკოლოზი განკვეთილ იქნა ეკლესიიდან. ამგვარად გამოჩნდა დასავლეთსა და აღმოსავლეთს შორის **„ფოტიოსის სქიზმა“**. უფრო მეტიც, ეს იყო მტკიცე დასტური ბიზანტიის ნაციონალური თვითშეგნებისა, რაც, იმავე დროს, არანაკლებ ცხადად გამომჟღავნდა ბოლგარეთში საყოვეელთაო აღშფოთების სახით, რომის მტაცებლურმა პოლიტიკამ რომ გამოიწვია (866 წ.).

 პაპი ნიკოლოზ I და იმპერატორი მიქაელ III ერთსა და იმავე წელს გარდაიცვალნენ. ახალმა იმპერატორმა მაკედონელმა გლეხმა **ბასილი I-მა** (867-886 წწ.), რომელიც უჩვეულო ფიზიკური ძალით გამოირჩეოდა და იმპერატორის სიმპათიები ცხენთა გახედნის ხელოვნებით დაიმსახურა, 865 წელს კესაროსი ვარდა მოკლა. ერთი წლის შემდეგ იგი მიქაელის თანამმართველად გამოცხადდა, ხოლო 867 წელს მან სიცოცხლეს იმპერატორიც გამოასალმა და მაკედონელი გლეხი და მეჯინიბე იმპერიის ერთპიროვნული მმართველი გახდა. მეფის მკვლელს ფოტიოსი გაბედულად ამხელდა, ამიტომ ბასილმა დაამხო ფოტიოსი და პატრიარქის ტახტზე ეგნატე დააბრუნა (867-877 წწ.). რომში ფოტიოსის გადაყენებას ზეიმით შეხვდნენ. იმპერატორ ბასილს დასავლეთთან დაახლოება სურდა, ამიტომ პაპს შეეძლო იმედი ჰქონოდა, რომ მას ბევრ რამეს დაუთმობდნენ. ნიკოლოზის მემკვიდრემ, ადრიანე მეორემ რომში შემდგარ კრებაზე, რომელსაც საბერძნეთიდან წარგზავნილებიც ესწრებოდნენ, ფოტიოსის მიმართ ანათემა გაიმეორა და იმპერატორი დაარწმუნა, რომ მის განსასჯელად კრება კონსტანტინოპოლშიც მოეწვია. 869 წელს ბასილმა კრება მოიწვია ამ დანიშვნის განსახილველად, რომელზეც პაპმა ადრიანე II სამი თავისი ლეგატი გამოგზავნა. ეს კრება 869-870 წწ. კონსტანტინოპოლის მეოთხე, დასავლეთში მერვე მსოფლიო კრებად ითვლება, თუმცა ის ასეთად მხოლოდ XII საუკუნეში აღიარეს. კრების დადგენილებებს ხელი **მელნის** მაგივრად **ევქარისტიული სისხლით მოაწერეს.** აღმოსავლეთი ამ კრებას არასოდეს არ თვლიდა მსოფლიო კრებად. ასე იყო თუ ისე, კრებაზე მოწონებულ იქნა პატრიარქის ტახტზე ეგნატეს დანიშვნა (უფრო ზუსტად აღდგენა). ფოტიოსი მონათლულ იქნა, როგორც „სასასხლის მელიქნე და თვითმარქვია“. რომთან ურთიერთობა კვლავ ნორმალური გახდა.

 თუმცა სიტუაცია კვლავ გამოვიდა კონტროლიდან ეგნატეს სიკვდილის შემდეგ 877 წელს. მისი მემკვიდრე აბსოლუტურად კანონიერი არჩევნების ჩატარების შემდეგ გახდა ფოტიოსი (877-886 წწ.), რომელმაც დაუყოვნებლივ მოიწვია კრება 879-880 წწ. რომელმაც გააუქმა წინა კრების მიერ მის წინააღმდეგ წამოყენებული ყველა ბრალდება. პაპმა იოანე VIII ყველას შეახსენა ფოტიოსის არასაკმარის თავმდაბლობაზე და სათნოებაზე, თუმცა მიიღო მისი დადგენა საპატრიარქო ტახტზე. X საუკუნის დასაწყისში აღმოსავლეთის ეკლესიამ მოახდინა ფოტიოსის კანონიზაცია. „ფოტიოსის სქიზმამ“ კიდევ ერთხელ აჩვენა მზარდი დაძაბულობა რომსა და კონსტანტინოპოლს შორის. ზოგიერთი ამ უთანხმოებათაგან, მაინცდამაინც, არსებითი არ იყო, მაგრამ პრაქტიკულად ყოველ მათგანს პოლიტიკური ქვეტექსტი ჰქონდა. ღიად რომ ვთქვათ, პაპი ცდილობდა თავისი კონტროლი დაემყარებინა აღმოსავლეთზე, ხოლო აღმოსავლეთი ყოველ ასეთ მცდელობას უარყოფდა.

 ამრიგად, IX საუკუნის მეორე ნახევრისათვის უკვე ფაქტია ბიზანტიური ნაციონალობის არსებობისა, თანდათანობით რომ ყალიბდებოდა დროთა განმავლობაში. ხატთმბრძოლობის შემდეგ იმპერიამ ხელახლა აღადგინა რელიგიური ერთობა, პოლიტიკური ძლიერება და სულიერი ცხოვრების სიდიადე; მაგრამ, უწინარეს ყოვლისა, ის პირწმინდად აღმოსავლურ იმპერიად იქცა.